Návrh VYKONÁVACIE ROZHODNUTIE RADY, ktorým sa predlžuje obdobie platnosti rozhodnutia 2012/232/EÚ, ktorým sa Rumunsku udeľuje povolenie uplatňovať opatrenia odchylné od článku 26 ods. 1 písm. a) a článku 168 smernice 2006/112/ES o spoločnom systéme dane z pridanej hodnoty /* COM/2014/0736 final - 2014/0352 (NLE) */





DÔVODOVÁ SPRÁVA 1. KONTEXT NÁVRHU Podľa článku 395 ods. 1 smernice 2006/112/ES z 28. novembra 2006 o spoločnom systéme dane z pridanej hodnoty (ďalej len „smernica o DPH“) môže Rada konajúc jednomyseľne na návrh Komisie oprávniť ktorýkoľvek členský štát, aby zaviedol osobitné opatrenia odchyľujúce sa od ustanovení uvedenej smernice na zjednodušenie výberu DPH alebo na zamedzenie určitým daňovým únikom alebo vyhýbaniu sa daňovým povinnostiam. Listom, ktorý Komisia zaevidovala 13. februára 2014, Rumunsko požiadalo o povolenie ďalej uplatňovať opatrenie odchyľujúce sa od všeobecných zásad upravujúcich právo na odpočet DPH na vstupe v súvislosti s určitými cestnými motorovými vozidlami. Žiadosť bol 15. septembra 2014 doplnená o správu o uplatňovaní rozhodnutia 2012/232/EÚ. Všeobecný kontext V článku 168 smernice o DPH sa stanovuje, že zdaniteľná osoba má právo na odpočet DPH účtovanej pri nákupe tovaru a služieb, ktoré sú použité na účely zdaniteľných transakcií. V článku 26 ods. 1 písm. a) tej istej smernice sa vyžaduje, aby sa použitie tovaru, ktorý je súčasťou majetku podniku, na súkromné účely považovalo za poskytovanie služieb za protihodnotu, ak je DPH za tento tovar odpočítateľná. Tento systém umožňuje vrátenie pôvodne odpočítanej DPH v súvislosti s použitím na súkromné účely. V prípade osobných motorových vozidiel je ťažké tento systém uplatňovať, a to predovšetkým preto, že je zložité presne stanoviť hranicu medzi použitím na súkromné a podnikateľské účely. Ak sa vedú záznamy, ich vedenie a kontrola predstavujú pre podniky aj správne orgány dodatočnú záťaž, a to aj v prípade, keby Rumunsko využilo možnosť stanovenú v článku 168a smernice o DPH obmedziť odpočet na výdavky spojené so služobnými automobilmi úmerne ku skutočnému používaniu zdaniteľnou osobou na podnikateľské účely. S cieľom zjednodušiť výber DPH a bojovať proti daňovým únikom Rumunsko v roku 2011 požiadalo o individuálnu výnimku, ktorá by mu umožnila obmedziť právo na odpočet na 50 % v súvislosti s určitými cestnými motorovými vozidlami. Žiadosť o výnimku Rada schválila rozhodnutím 2012/232/EÚ z 26. apríla 2012 a platnosť výnimky sa skončí 31. decembra 2014. Niektoré kategórie vozidiel boli z tohto obmedzenia osobitne vylúčené, ako napríklad vozidlá používané výlučne pre pohotovostné služby, bezpečnosť a kuriérske služby, vozidlá, ktoré používajú obchodní zástupcovia a nákupcovia a taxíky, vozidlá, ktoré autoškoly používajú na výuku, vozidlá určené na prenájom alebo lízing alebo používané ako tovar na obchodné účely. Podniky by boli zároveň oslobodené od povinnosti zúčtovať daň z používania na súkromné účely. Rumunsko predložilo v súlade s článkom 4 ods. 2 druhým pododsekom uvedeného rozhodnutia správu o uplatňovaní daného rozhodnutia, ktorá obsahuje aj preskúmanie percentuálneho obmedzenia. Z informácií, ktoré Rumunsko poskytlo, vyplýva, že obmedzenie na 50 % stále zodpovedá súčasnej situácii a že by sa preto toto obmedzenie malo stále považovať za primerané. Akékoľvek predĺženie platnosti by však malo byť časovo obmedzené, aby sa dalo posúdiť, či sú podmienky, na ktorých je výnimka založená, naďalej platné. Navrhuje sa preto predĺžiť platnosť výnimky do konca roka 2017 a požiadať Rumunsko, aby v prípade žiadosti o prípadné ďalšie predĺženie po uvedenom dátume predložilo novú správu. Existujúce ustanovenia v oblasti návrhu V článku 176 smernice o DPH sa stanovuje, že Rada určuje, pri ktorých výdavkoch nevzniká právo na odpočet DPH. Dovtedy Rada dáva členským štátom právo zachovať výnimky, ktoré sa uplatňovali 1. januára 1979. Preto existuje celý rad ustanovení o zachovaní status quo, ktorými sa obmedzuje právo na odpočet v súvislosti s osobnými motorovými vozidlami. 2. VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU Konzultácie so zainteresovanými stranami Tento návrh vychádza zo žiadosti, ktorú predložilo Rumunsko, a týka sa iba tohto členského štátu. Získavanie a využívanie expertízy Externá expertíza nebola potrebná. Posúdenie vplyvu Návrh rozhodnutia sa v prvom rade zameriava na zjednodušenie výberu DPH v súvislosti s osobnými motorovými vozidlami, ktoré sa čiastočne používajú na nepodnikateľské účely, a má preto potenciálny pozitívny vplyv. Zároveň sa tak čelí daňovým únikom spôsobeným nesprávnym vedením záznamov. Vzhľadom na úzky rozsah pôsobnosti danej výnimky a jej dočasné uplatňovanie budú účinky v každom prípade obmedzené. Nebude mať žiaden nepriaznivý vplyv na vlastné zdroje Únie pochádzajúce z DPH. 3. PRÁVNE PRVKY NÁVRHU Povolenie pre Rumunsko ďalej uplatňovať opatrenie odchyľujúce sa od smernice o DPH, ktorým sa obmedzuje právo zdaniteľných osôb na odpočet DPH z výdavkov súvisiacich s cestnými motorovými vozidlami na 50 % vtedy, keď sa vozidlo nepoužíva výlučne na účely podnikania. Ak bolo právo na odpočet obmedzené, zdaniteľná osoba je oslobodená od povinnosti zúčtovať DPH z používania vozidla na súkromné účely. Ku každej prípadnej žiadosti o predĺženie platnosti tohto opatrenia by sa mala priložiť správa o uplatňovaní danej výnimky, ktorá obsahuje aj preskúmanie percentuálneho obmedzenia. Právny základ Článok 395 smernice o DPH. Zásada subsidiarity Vzhľadom na ustanovenia smernice o DPH, ktorá predstavuje základ návrhu, tento návrh patrí do výlučnej právomoci Únie. Zásada subsidiarity sa preto neuplatňuje. Zásada proporcionality Návrh je v súlade so zásadou proporcionality z týchto dôvodov. Toto rozhodnutie sa týka povolenia udeľovaného členskému štátu na základe jeho vlastnej žiadosti a neukladá sa ním žiadna povinnosť. Vzhľadom na obmedzený rozsah výnimky je osobitné opatrenie úmerné sledovanému cieľu, a to bojovať proti daňovým únikom a zjednodušiť výber DPH. Výber nástrojov Podľa článku 395 smernice o DPH je výnimka od spoločných pravidiel týkajúcich sa DPH možná iba na základe povolenia Rady konajúcej jednomyseľne na návrh Komisie. Okrem toho je rozhodnutie Rady najvhodnejším nástrojom, keďže môže byť určené jednotlivým členským štátom. 4. VPLYV NA ROZPOČET Návrh nemá žiadny vplyv na rozpočet Únie. 5. NEPOVINNÉ PRVKY Návrh obsahuje doložku o ukončení platnosti. 2014/0352 (NLE) Návrh VYKONÁVACIE ROZHODNUTIE RADY, ktorým sa predlžuje obdobie platnosti rozhodnutia 2012/232/EÚ, ktorým sa Rumunsku udeľuje povolenie uplatňovať opatrenia odchylné od článku 26 ods. 1 písm. a) a článku 168 smernice 2006/112/ES o spoločnom systéme dane z pridanej hodnoty RADA EURÓPSKEJ ÚNIE, so zreteľom na Zmluvu o fungovaní Európskej únie, so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty[1], a najmä na jej článok 395 ods. 1, so zreteľom na návrh Európskej komisie, keďže: (1) Listom, ktorý Komisia zaevidovala 13. februára 2014, Rumunsko požiadalo o povolenie ďalej uplatňovať opatrenie odchyľujúce sa od článku 26 ods. 1 písm. a) a článku 168 smernice 2006/112/ES s cieľom obmedziť právo na odpočet pri výdavkoch týkajúcich sa určitých cestných motorových vozidiel, ktoré sa nepoužívajú výlučne na účely podnikania. Listom, ktorý Komisia zaevidovala 15. septembra 2014, Rumunsko doplnilo svoju žiadosť správou o uplatňovaní rozhodnutia Rady 2012/232/EÚ. (2) V súlade s článkom 395 ods. 2 druhým pododsekom smernice 2006/112/ES Komisia informovala listom z 12. novembra 2014 ostatné členské štáty o žiadosti Rumunska. Listom z 13. novembra 2014 Komisia oznámila Rumunsku, že má všetky informácie potrebné na posúdenie danej žiadosti. (3) V článku 168 smernice 2006/112/ES sa zdaniteľnej osobe povoľuje odpočítať DPH z tovaru, ktorý bol tejto osobe dodaný, a služieb, ktoré jej boli poskytnuté, ak sa tento tovar a tieto služby používajú na účely jej zdaniteľných transakcií. V článku 26 ods. 1 písm. a) uvedenej smernice sa uvádza požiadavka účtovať DPH v prípade, keď sa majetok podniku poskytne na využívanie na súkromné účely zdaniteľnej osoby alebo jej zamestnancov alebo všeobecnejšie na iné účely ako účely jej podnikania. (4) Rozhodnutím 2012/232/EÚ sa Rumunsku povolilo uplatňovať odchyľujúce sa opatrenia podľa článku 395 ods. 1 smernice 2006/112/ES s cieľom vykonávať opatrenie, ktorým sa obmedzuje právo na odpočet 50 % DPH na vstupe, pokiaľ ide o nákup, nadobudnutie v rámci EÚ, dovoz, prenájom alebo lízing motorových vozidiel, ako aj DPH z nákladov spojených s takými vozidlami vrátane paliva, ak sa tieto vozidlá nepoužívajú výlučne na účely podnikania. (5) Obdobie platnosti rozhodnutia 2012/232/EÚ má uplynúť 31. decembra 2014. (6) V súlade s článkom 4 ods. 2 druhým pododsekom rozhodnutia 2012/232/EÚ Rumunsko predložilo Komisii správu o uplatňovaní uvedeného rozhodnutia, v ktorej je preskúmané aj obmedzenie percentuálnej sadzby uplatňované na právo na odpočet. Ako v prípade predchádzajúcej výnimky Rumunsko naďalej tvrdí, že sadzba vo výše 50 % je opodstatnená. (7) Usudzuje sa, že výnimka by mala mať len zanedbateľný účinok na celkovú výšku príjmov z dane vybranej na stupni konečnej spotreby a nebude mať žiadny nepriaznivý vplyv na vlastné zdroje Únie pochádzajúce z DPH. Rumunsku by sa preto malo povoliť ďalšie uplatňovanie tohto opatrenia na obmedzené obdobie do 31. decembra 2017. (8) Ak by Rumunsko požiadalo o ďalšie predĺženie platnosti odchyľujúceho sa opatrenia po roku 2017, spolu so žiadosťou o predĺženie platnosti by Komisii malo do 31. marca 2017 predložiť novú správu, PRIJALA TOTO ROZHODNUTIE: Článok 1 Rozhodnutie 2012/232/EÚ sa mení takto: 1) Článok 4 sa nahrádza takto: „Článok 4 Platnosť tohto rozhodnutia uplynie 31. decembra 2017. Žiadosť o predĺženie platnosti opatrení stanovených v tomto rozhodnutí sa Komisii predloží do 31. marca 2017. Uvedená žiadosť sa doplní správou, ktorá obsahuje aj preskúmanie percentuálneho obmedzenia uplatňovaného na právo na odpočet DPH na základe tohto rozhodnutia.“ Článok 2 Toto rozhodnutie sa uplatňuje od 1. januára 2015. Článok 3 Toto rozhodnutie je určené Rumunsku. V Bruseli Za Radu predseda [1] Ú. v. EÚ L 347, 11.12.2006, s. 1.